- ሜꬌቴꬃ
- <
- 16
- >

16
ኣጋሮኔ ኢስማኤሌ
1 ኣብራሜ ማቼያ ሶራይ ኢዛስ ሃኢካ ና ዬላቤኩ፤ ጊዶ ኣቲን ኢዚስ ጊብጼፔ ዪዳ ኣጋሮ ጌቴቲዛ ኢሲ ኣይሌያ ዳዉስ። 2 ሄሳ ጊሻስ ሶራይ ኣብራሜ ጼይጋዳ፥ «ቤያ! ጎዳይ ታና ዬሎ ዲጊዴስ። ኔኒ ባዳ፥ ታ ኣይሌይራ ኣቃ፤ ኦኔ ኤሪዛይ፥ ታኒ ኢዚ ባጋራ ና ኣዮ ጊዳናኮኔ» ጋዱስ፤ ሂስቲን ኣብራሜይ ሶራ ቃላ ሲዪዴስ። 3 ኣብራሜይ ካናኔ ቢታን ታሙ ላይꬅ ኡቲዳፔ ጉዬ ኣብራሜ ማቼያ ሶራይ ጊብጼፔ ኤሂዳ ባ ኣይሌዮ ኣጋሮ፥ ባ ኣዚና ኣብራሜስ ማቾ ሂስታ ኢማዱስ። 4 ኣብራሜይካ ኣጋሮ ኤኪን ኢዛ ቃንꬃታዱስ፤ ኢዛ ባስ ሻራይ ኣቲዳይሳ ኤሪዳ ዎዴ ባ ጎዳቴዮ ሌቃዱስ።
5 ሄ ዎዴ ሶራይ ኣብራሜ፥ «ታ ቆሄቲዛ ቆሆይ ኔና ጋኮ፤ ታኒ ታ ኣይሌዮ ኔስ ኢሚን ኢዛ ሃኢ ባስ ሻራይ ኣቲዳይሳ ኤራዳ ታና ሌቃዉስ። ኔሲኔ ታስ ጾሲ ፒርዶ» ጋዱስ።
6 ኣብራሜይካ ሶራ፥ «ሃኖ ቤያ! ኔ ኣይሌያ ኔ ኩሼን ዳዉስ፤ ኔኒ ኢዞ ኔና ሎኢዳዝ ኦꬃ» ጊዴስ፤ ሄሳፌ ጉዬ ሶራይ ኣጋሮ ቆሂን ኢዛ ኬዛዳ ኢዚፔ ቤታዱስ።
7 ጎዳ ኪታንቻይ ኣጋሮ ባዞን ፑልቶ ሃꬃ ኣቻን ዴሚዴስ፤ ሄ ፑልቶይ ሹራ ጌቴቲዛ ቢታ ኤፊዛ ኦጌ ማታን ዴስ። 8 ኢዚካ ኣጋሮ፥ «ሃኔ ሶራ ኣይሌ ኣጋሬ! ኣዋፔ ያዲ? ቃሴ ኣዋ ባይ?» ጊ ኦይቺዴስ።
ኢዛ፥ «ታኒ ታ ጎዳቴዮ ሶራፔ ቤቴ ባይስ» ጋዱስ።
9 ጎዳ ኪታንቻይካ ኢዚስ፥ «ኔኒ ኔ ጎዳቴይኮ ጉዬ ሲማ ባዳ ኢዚስ ሃሬታ» ጊዴስ 10 ቃሴካ ጾሳ ኪታንቻይ ኢዞ፥ «ኔ ዜሬꬅ ታይባናስ ዳንዳዬቶንታይሳ ኬና ታኒ ዳርሳና» ጊዴስ። 11 ቃሴካ ጎዳ ኪታንቻይ ኢዞ፥
«ሃኢ ኔኒ ቃንꬃታዳሳ፤
ኔኒ ኣቱማ ና ዬላና፤
ዬላዳ ኢዛ ኢስማኤሌ *ኢብራዌታ ቃላራ ኢስማኤሌ ጉሲ፥ «ጾሲ ሲዬስ» ጉሳ።
ጋዳ ሱንꬃና፤
ጋሶይካ ጾሲ
ኔ ዋሳ ሲዪዴስ።
12 ኢዚ ባዞን ዬዳ ዲዛ
ሃሬ ማላ ጊዳና፤
ኣሳ ኡባራ ኢዚ ኤቄታና፤
ቃሴ ኣሲ ዉሪካ ኢዛራ ኤቄታና፤
ኢዚ ባ ኢሻታ ኡባራ
ኢጼቲ ዳና» ጊዴስ።
13 ኣጋራካ፥ «ታኒ ታና ቤኢዛይሳ ቤኣዳ ፓጻ ኣታኔ?» ጋዳ ኢዛ ባስ ሃሳይዳ ጎዳ፥ «ኔኒ ታና ቤኢዛ ጾሳ» ጋ ሱንꬃዱስ። 14 ሄሳ ጊሻስ ሄ ፑልቶ ኦላይ፥ «ታና ቤኢዛ ዴኦ ጾሳ ፑልቶ» ጌቴቲዴስ፤ ሄ ኦላይ ሃኢ ጋካናስ ቃዴሴፔኔ ባሬዴፔ ጊዶን ዴስ።
15 ኣጋራ ኣብራሜስ ኣቱማ ና ዬላዱስ፤ ኣብራሜይ ኣጋራ ዬሊዳ ናዛ ኢስማኤሌ ጊ ሱንꬂዴስ።ጋላ 4፡22 16 ኣጋራ ኢስማኤሌ ኣብራሜስ ዬሊዳ ዎዴ ኣብራሜ ላይꬃይ 86።

- ሜꬌቴꬃ
- <
- 16
- >

*16:11 ኢብራዌታ ቃላራ ኢስማኤሌ ጉሲ፥ «ጾሲ ሲዬስ» ጉሳ።

16:15 ጋላ 4፡22

© 2024 TWFTW