- ኦሮሜ ኣሳስ
- <
- 9
- >

9
ጾሳ ዶሮ
1 ታ ዬሱሳ ሱንꬃን ቱሙ ጋይስ፤ ዎርዶቲኬ፤ ታ ዎዚናይካ ጺሎ ኣያና ባጋራ ታስ ማርካቴስ። 2 ታስ ዎዚናፔ ኪቾንታ ጊታ ቆፋይኔ ሚሻይ ዴስ። 3 ታ ዳቦታ ጊሻስ ታ ቃንጌታዳኔ ኪርስቶሳፔ ሻኬታ ዎራ ዎꬊዳኮ ዶሳይስ። 4 ኢስቲካ ኢስራኤሌ ናይታ፤ ኢስቲ ጾሳ ና ጊዳና ማላ ጾሳ ቦንቾይኔ ጫቆ ቃላይ፥ ዎጋይኔ ጾሳ ኬꬃ ዎጋ ሂዶታይ ኢስታስ ኢሜቲዴስ። ኬሳ 4፡22 5 ካሴ ኣዋቲካ ኢስታ ባጋ፤ ኪርስቶሲ ኢስታ ዜሬꬃ ዛርኬን ቆዴቴስ፤ ኢዚካ ኡባፌ ቦላ ጊዲዳ ሜርናስ ጋላቴቲዳ ጾሳ። ኣሚን።
6 ጊዶ ኣቲን ሄሳ ጉሲ ጾሳ ቃላይ ኣቲዴስ ጉስ ጊዴና፤ ኢስራኤሌፔ ዬሌቲዳይ ዉሪ ኢስራኤሌ ኣስ ጊዴና። 7 ኣብራሃሜፔ ዬሌቲዳይቲ ኢዛፔ ዬሌቲዳ ጊሻስ ዉሪካ ኢዛ ናይታ ጊዴቴናሺን፥ «ኔ ዜሬꬂ ዪሳቃ ባጋራ ጼይጌታና» ጌቴቲዳ ማላ ሃኒዴስ። ሜꬌ 21፡12 8 ሄሳ ጉሲካ ጾሳ ና ጌቴቲዳይቲ ኢስቲ ኣሾን ዬሊዳይታ ጊዴቴና፤ ጊዶ ኣቲን ና ጊዳናይቲ ሂዶታ ቃላን ዮቴቲ ኡቲዳይታ። 9 «ዪዛ ላይꬅ ሃኒ ዎዴ ታ ሃ ሲማና፤ ሳራይካ ኔስ ኣቱማ ና ዬላና» ጌቴቲዲ ኢዛስ ሂዶታ ቃላይ ኢሜቲዴስ። ሜꬌ 18፡10
10 ሄሳ ጻላላካ ጊዴና፤ ኢርቢቃ ናይቲ ኢሳዴ ናኮ! ኢዚካ ኑ ኣዋ ዪሳቃ። 11 ሜንቴቲ ዬሌቲዲ ቡሮ ኢታ ዎይኮ ሎኦ ኦꬆንታ ዲሺን ጾሳ ቆፋይ ሚናና ማላ፥ 12 ኦሶን ጊዶንታ ጼይጊዳይሳፌ ጊዲዳ ጊሻስ፥ «ባይራይ ካሎዛስ ሃሬታና» ጌቴቲዲ ኢርቢቃስ ዮቴቲዴስ። ሜꬌ 25፡23 13 ሄሲካ፥ «ታ ያቆቤ ዶሳዲስ፤ ኤሳዌ ኢጻዲስ» ጌቴቲ ካሴ ጻፌቲዳ ማላ ሃኒዴስ። ሚል 1፡2-3 14 ሂስቲን ኑ ሃኢ ኣይ ጊኖ? ጾሲ ቤሶንታ ኦጌራ ማዲ ኤሪዜ? ሙሌካ ማዲ ኤሬና። 15 ጾሲ ሙሴስ፥ «ታ ማራና ኮዪዳዴ ማራና፤ ታ ሚሼታና ኮዪዳዴስካ ሚሼታና» ጌስ። ኬሳ 33፡19 16 ሄሳ ጊሻስ ኣሲ ኮዪዳ ማላ ጊዶንታ ዎይኮ ኣሳ ዳቡራን ጊዶንታ ጾሲ ማሪዳ ማላ ሃኔስ።
17 ጌሻ ማጻፋይ ፓሮኔ፥ «ታ ዎልቃይ ኔ ቦላ ቤታና ማላኔ ታ ሱንꬂ ቢታ ኡባ ቦላ ዮቴታና ማላ ታ ኔና ሃይሳስ ዴንꬃዲስ» ጌስ። ኬሳ 9፡16 18 ሄሳ ጊሻስ ጾሲ ማራና ኮይዛዴ ማሬስ፤ ኢዛ ዎዚና ሙሚሳና ኮይዛዴ ዎዚና ሙሚሴስ። 19 ኢንቴፌ ኢሳዴይ፥ «ሂስቲን ሃኖይ ሄሳ ማላ ጊዲኮ ኑና ሃኖ ጋካናስ ኣዛስ ዋዪሲዜ? ጋሶይካ ኢዛ ሼኔ ዲጋና ዳንዳይዛይ ኦኔ?» ጋዳ ኔ ኦይቾንታ ኣጋካ።
20 ጊዶ ኣቲን ጾሳስ ዛሮ ኢሞስ ኔ ኦኔ? «ኦሴቲዳ ሚሽ ዛሪዲ ኦꬂዳይሳ ኔ ታና ኣዛስ ሃይሳꬆ ኦꬃዲ?» ጊ ኤሪዜ?ኢሳ 29፡16፤ 45፡9 21 ኡርቃ ሜꬊዛዴይ ሄ ኡርቃፌ ባጋ ቦንቾስ፥ ባጋ ቃሴ ጮ ሂራይሶ ኦሶስ ሜꬋናስ ኢዛ ሼኔ ጊዴኔ?
22 ጾሲካ ባ ሃንቆ ቤሳናሲኔ ባ ዎልቃ ኤሪሳናስ ኮዪዲ ኢዛ ሃንቆ ቆንጪሲዛይታ፥ ꬋያናስ ጊጌቲዳይታ ꬋይሶንታ ኣጊኮቺ! 23 ኮይሮ ቦንቾስ ጊግሲዳ ኢዛ ማሮቴꬅ ቤሲዛይታስ ኢዛ ቦንቾ ዱሬቴꬂ ኤሬታና ማላ ኢዚ ኦꬃናሳ። 24 ጼይጊዳዴይ ኣይሁዳታ ባጋፌ ጻላላ ጊዶንታ ኣይዛቤታ ባጋፌ ጊዲዳ ኑናካ ኣሾንታ ጼይጊዴስ።
25 ሆሴኤ ማጻፋን፥ «ታ ዴሬ ጊዶንታይታ ታኒ፥
‹ታ ዴሬታ› ጋ ጼይጋና፤
ታኒ ኢስታ ዶሴቶንታይታ፥
‹ዶሴቲዳይታ› ጋ ጼይጋና። ሆሴ 2፡23
26 ቃሴካ፥ ‹ኢንቴ ታ ዴሬ ዴኬታ›
ጌቴቲ ዮቴቲዳሶን፥
‹ኢስቲ ዴኦ ጾሳ ናይታ›
ጌቴቲ ጼይጌታና።»ሆሴ 1፡10
27 ኢሳያሲካ ኢስራኤሌ ናይታ ጊሻስ፥
«ኢስራኤሌ ናይታ ቆዳይ
ኣባ ኣጬ ማላ ዳሪኮካ
ጉꬃቲ ጻላላ ኣታና።
28 ጎዳይ ባ ፒርዳ ቢታ ቦላ
ኤሌ ፒርዳና» ጊ ዮቲዴስ።
29 ሄሲካ፥ «ዎጋ ጎዳይ
ኑስ ዜሬꬅ ኣሾንታኮ
ኑኒካ ሶዶሜ
ካታማ ማላኔ
ጋሞራ ካታማ ማላ ꬋያናሺን»
ጌቴቲዲ ካሴ ኢሳያሳ ዶናን ዮቲዳይሳ ማላ ሃኒዴስ። ኢሳ 1፡9
ኢስራኤሌ ናይታኔ ሚሺራቾ ቃላ
30 ሂስቲን ኑ ኣይ ጊኖ? ኣማኖን ቤቲዳ ጺሎቴꬅ ዴማናስ ኣይዛቤይ ዳቡሮንታ ዴሚዴስ። 31 ጊዶ ኣቲን ጺሎቴꬃ ዎጋ ካሊዛ ኢስራኤሌ ናይቲ ዴሚቤቴና። 32 ሄሲ ኣዛስ ሄሳꬆ ሃኒዴ? ኢስቲ ኣማኖን ጊዶንታ ኦሶን ዴማና ካሊዳ ጊሻሳ፤ ኢስቲካ ꬉጴ ሹቻን ꬉጴቲዳ። 33 ሄሲካ፥
«ሄኮ ኣስ ꬉጲዛ ሹች
ኢስታ ኩንዲሲዛ ዛላ
ጺዮኔ ቦላ
ታ ዎꬃና፤
ኢዛን ኣማኒዛዴይ ዬላቴና»
ጌቴቲዲ ካሴ ጌሻ ማጻፋን ጻፌቲዳይሳ ማላ ሃኒዴስ።

- ኦሮሜ ኣሳስ
- <
- 9
- >

9:4 ኬሳ 4፡22

9:7 ሜꬌ 21፡12

9:9 ሜꬌ 18፡10

9:12 ሜꬌ 25፡23

9:13 ሚል 1፡2-3

9:15 ኬሳ 33፡19

9:17 ኬሳ 9፡16

9:20 ኢሳ 29፡16፤ 45፡9

9:25 ሆሴ 2፡23

9:26 ሆሴ 1፡10

9:29 ኢሳ 1፡9

© 2024 TWFTW