- ኬሳ
- <
- 2
- >

2
ሙሴ ዬሌቴꬅ
1 ሄ ዎዴ ኢሲ ሌዌ ቆሞ ጊዲዳ ኣዴይ ሌዌ ማጫ ናዮ ማቾ ኤኪዴስ፤ 2 ኢዛ ቃንꬃታዳ ኣዴ ና ዬላዱስ። ናዚካ ማላ ሎኦ ና ጊዲዳይሳ ቤያዳ ሄꬑ ኣጊና ቆታዱስ። ሃዋ 7፡20፤ ኢብ 11፡23 3 ጊዶ ኣቲን ኢዛ ሄሳፌ ዳሮ ቆታናስ ዳንዳዮንታይሳ ኤራዳ፥ ሻጫፌ ኬሼ ኢዛስ ዳዳዳ ሺዳን ሜሻዳ፥ ናዛ ኢዛ ጊዶን ዎꬃዳ ናይሌ ሻፋ ዶናን ዱሬሳ *ዱሬሳ፡ ዱሬሳ ጌቴቲዛይሲ ኢሲ ኢሲ ባጋ ጋሞꬆ ቃላን ሃልካሻ ጌቴቴስ። ጌቴቲዛ ማታ ጊዶን ዎꬃዱስ። 4 ኢዛ ሚቼያ ኢዛ ቦላ ኣዚ ሃናናኮ ቤያናስ ሃሆን ኤቃዳ ጼላዉስ።
5 ጊብጼ ካዎ ናያ ቦላ ሜጬታናስ ናይሌ ሻፋ ዎꬋዱስ፤ ኢዚ ማጫ ኣይሌቲካ ሃꬃ ዶናን ያኔ ሃ ሄሜቴቴስ፤ ኢዛ ኬሼዛ ዱሬሳ ጌቴቲዛ ማታ ጊዶን ቤያዳ፥ ባዳ ኤካዳ ያና ማላ ባ ኣይሌዮ ኪታዱስ፤ 6 ኬሼዛ ዶያዳ ሄ ጉꬃ ናዛ ቤያዱስ። ኢዚ ዬኪዛ ጊሻስ ኢዛስ ቃꬌታዳ፥ «ሃይሲ ኢብራዌታ ጉꬃ ናይታፔ ኢሳ ጊዶንታ ኣጌና» ጋዱስ።
7 ሄ ዎዴ ኢዛ ሚቼያ ካዋ ናዮ፥ «ኔስ ሃ ናዛ ꬋንꬃናስ ኢብራዌታፔ ኢሲ ማጫስ ኤሃናስ ቦ?» ጋዳ ኦይቻዱስ። 8 ሂስቲን ኢዛ፥ «ኤ፥ ባ» ጋዱስ። ናያ ባዳ ሄ ናዛ ኣዮ ኤሃዱስ። 9 ካዎዛ ናያ ሄ ማጫሳዮ፥ «ሃይሳ ናዛ ኤፋዳ ታስ ꬋንꬃሻ፤ ታኒ ኔስ ዳሞዛ ቃንጻና» ጋዱስ። ማጫሳያ ናዛ ኤፋዳ ꬋንꬃ ዲቻዱስ። 10 ናዚ ዲጪን ካዎ ናይኮ ኢዛ ኤሂን ኢዚ ኢዚስ ና ጊዲዴስ፤ «ታኒ ኢዛ ሃꬃፌ ኬሳዲስ» ጋዳ ኢዛ ሙሴ ጋ ሱንꬃዱስ።†ሙሴ ጉሲ ኢብራዌታ ቃላራ፥ «ኬሶ» ጉሳ።
ሙሴይ ሚዲያሜ ቢታ ቤቴ ቡስ
(ሃዋ 7፡21)
11 ሙሴይ ዲጪዲ ጊታ ጊዲዲ ኢሲ ጋላስ ባ ኣሳይ ዲዛሶ ቢዲ ኢስቲ ዴጾ ኦሶ ኦꬂሺን ቤኢዴስ። ኢሲ ጊብጼ ቢታ ኣሲ ኢዛ ኣሳታ ኢብራዌታፔ ኢሳ ዋꬊሺን ቤኢዴስ። ኢብ 11፡24 12 ኢዚ ያኔ ሃ ጼሊን ኦኒካ ባይንዳይሳ ቤኢዲ ሄ ጊብጼ ኣዴዛ ዎꬊዲ ኣጬ ጊዶን ካሺ ቆቲዴስ። 13 ዎንቴꬃ ጋላስ ኬዚዲ ናምኡ ኢብራዌቲ ባ ጋርሳን ዋꬌቲዛይታ ቤኢዴስ። ቆሂዛይሳ ኢዚ፥ «ኔኒ ኔ ኣስ ጊዲዳ ኢብራዌዛ ኣይስ ዋꬋይ?» ጊ ኦይቺዴስ። 14 ሄ ኣዴዚካ፥ «ኔና ኑ ቦላ ጎዳኔ ዳና ሂስቲዳይ ኦኔ? ኔኒ ጊብጼ ኣዴዛ ዎꬊዳይሳ ማላ ታናካ ዎꬋና ቆፓይ?» ጊን ሙሴይ፥ «ታኒ ኦꬂዳይሲ ኤሬቲቺዴስ» ጊ ባቢዴስ። ሃዋ 7፡23-28
15 ካዎዚ ሄሳ ሲዪዲ ሙሴ ዎꬋናስ ኮዪዴስ፤ ጊዶ ኣቲን ሙሴይ ካዋፔ ቤቲዲ ሚዲያሜ ቢታን ዳናስ ቢዲ ኢሲ ሃꬃ ኦላ ዶናን ኡቲዴስ። ሃዋ 7፡29፤ ኢብ 11፡27 16 ሄ ዎዴ ኢሲ ሚዲያሜ ቄሴስ ላፑን ማጫ ናይቲ ዴቴስ፤ ኢስቲ ሄ ሃꬃ ኦላኮ ባ ኣዋ ዶርሳታ ሃꬅ ኡሻናስ ዪዲ ጎንጌን ሃꬅ ዱቂ ኩንꬂዳ። 17 ሄሚዛይቲ ዪዲ ማጫ ናይታ ጎዲዳ፤ ጊዶ ኣቲን ሙሴይ ዴንዲ ኤቂዲ ኢስታ ኣሺዴሲኔ ኢስታ ዶርሳታ ሃꬅ ኡሺዴስ። 18 ኢስቲ ባ ኣዋ ዮቶሬኮ ‡ኤራጉኤሌይ ሙሴ ቦሎ ጊዲሺን ኢዛስ ሃራ ሱንꬃይ ዮቶሬ ጌቴቴስ። ቢን ኢዚ፥ «ሃች ዋኒ ኤሶን ዪዴቲ?» ጊ ኦይቺዴስ። 19 ኢስቲ ዛሪዲ፥ «ኢሲ ጊብጼ ቢታ ኣዴ ዳይሲ ኑና ሜሄ ሄሚዛይታፔ ኣሺዴስ፤ ቃሴካ ኑስ ሃꬄካ ዱቂዲ ኑ ዶርሳታካ ኡሺዴስ» ጊዳ። 20 ሂስቲን ኢዚ ባ ማጫ ናይታ፥ «ሃኢ ኢዚ ኣዋን ዲዜ? ኢንቴ ሄ ኣዴዛ ኣይስ ሄን ኣጊዴቲ? ኣኔ ኢዛ ጼይጊቴ፤ ዪዲ ካꬅ ሞ» ጊዴስ። 21 ሙሴይካ ሄ ኣዴዛራ ሄን ዳናስ ዶሲዴስ፤ ኣዴዚካ ባ ናዮ ጺፖሮ ሙሴስ ማቾ ሂስቲ ኢሚዴስ። 22 ጺፖራ ኣዴ ና ዬሊን ሙሴይ ናዛ፥ «ታኒ ኣሳ ቢታን ቤቴ ኣሳ» ጊሼ ጌርሾሜ ጊ ሱንꬂዴስ።§ጌርሾሜ ጉሲ ኢብራዌታ ቃላራ፥ «ቤቴ ኣስ» ጉሳ።
23 ሙሴይ ሚዲያሜ ቢታን ዲዛ ዳሮ ላይꬃታ ጋርሳን ጊብጼ ካዎይ ሃይቂዴስ። ኢስራኤሌ ኣሳይ ባ ኣይሌቴꬃፌ ዴንዲዳይሳን ኦሊዳኔ ዋሲዳ፤ ኣይሌቴꬃ ዋዬይ ዳሪን ኢስቲ ዋሲዳ ዋሶይ ፑዴ ጾሳኮ ጋኪዴስ። 24 ጾሲ ኢስታ ኦሌዛኔ ኢስታ ዋሶዛ ሲዪዲ ኢዚ ኣብራሃሜራ፥ ዪሳቃራኔ ያቆቤራ ጫቂዳ ጫቆ ቃላ ዩሺ ቆፒዴስ። ሜꬌ 15፡13-14 25 ሄሳ ጊሻስ ጾሲ ኢስራኤሌ ናይታ ጼሊዲ ኢስታ ሃኖቴꬅ ቆፒዴስ።

- ኬሳ
- <
- 2
- >

2:2 ሃዋ 7፡20፤ ኢብ 11፡23

*2:3 ዱሬሳ፡ ዱሬሳ ጌቴቲዛይሲ ኢሲ ኢሲ ባጋ ጋሞꬆ ቃላን ሃልካሻ ጌቴቴስ።

†2:10 ሙሴ ጉሲ ኢብራዌታ ቃላራ፥ «ኬሶ» ጉሳ።

2:11 ኢብ 11፡24

2:14 ሃዋ 7፡23-28

2:15 ሃዋ 7፡29፤ ኢብ 11፡27

‡2:18 ኤራጉኤሌይ ሙሴ ቦሎ ጊዲሺን ኢዛስ ሃራ ሱንꬃይ ዮቶሬ ጌቴቴስ።

§2:22 ጌርሾሜ ጉሲ ኢብራዌታ ቃላራ፥ «ቤቴ ኣስ» ጉሳ።

2:24 ሜꬌ 15፡13-14

© 2024 TWFTW