- ኬሳ
- <
- 34
- >

34
ናምኣንꬆ ማሴቲዳ ሹቻታ
(ዛሬ 10፡1-5)
1 ጎዳይ ሙሴስ፥ «ኮይሮይታ ሚሳቲዛ ናምኡ ሹቻታ ማሳ ጊጊሳ፤ ሂስቲኮ ታኒ ሄ ማሴቲዳ ሹቻታ ቦላ ካሴ ኔኒ ሜንꬂዳ ሹቻታ ቦላን ዲዛ ቃላታ ጻፋና። 2 ዎንቶ ማላዶ ፑዴ ሲና ዙማ ቦላ ኬዛናስ ጊጌታ፤ ሂስታዳ ታናራ ሄን ዙማ ቦላን ጋጋ። 3 ኔናራ ኦኒካ ኬዞፖ፤ ዎይኮ ዙማ ቦላ ኣዋንካ ቤቶፎ፤ ሃራይ ኣቶሺን ዶርሲ ዎይኮ ሜሄ ዉዴይካ ዙማ ሲንꬃን ሄሜቶፎ» ጊዴስ።
4 ሄሳ ጊሻስ ሙሴይ ኮይሮ ሹቻታ ሚሳቲዛ ናምኡ ሹቻታ ማሲዲ ጎዳይ ኣዛዚዳ ማላ፥ ሹቻታ ባ ኩሼን ኦይኪ ኤኪዲ፥ ማላዶ ዎንታራ ፑዴ ሲና ዙማ ቦላ ኬዚዴስ። 5 ኬዚን ጎዳይ ሻራራ ዱጌ ዎꬊ ኢዛራ ሄን ኤቂዲ ባ ሱንꬃ፥ «ጎዳ» ጊ ኤሪሲዴስ። 6 ጎዳይ ሙሴ ሲንꬃራ፥ «ታኒ ጎዳይ ቃꬌታይኔ ማሮታይ ኩሚዳ ጾሳ፥ ሃንቄታናስ ጋምኢዛ፥ ሜርናስ ሲቂዛኔ ኣማኔቴꬃይ ዳሪዳ ጾሳ። 7 ታኒ ታ ሜርና ሲቆዛ ሺ ዬሌታ ጋካናስ ናጋይስ፤ ኢታቴꬅ፥ ማካላኔ ናጋራ ኣቶ ጋይስ። ጊዲኮካ ሞሪዛዴ ቃጻዮንታ ኣጊኬ፤ ኣዋታ ናጋራ ጊሻስ ናይታኔ ናይታ ናይታ፥ ሄꬓንꬆ ዬሌታኔ ኦይዳንꬆ ዬሌታ ጋካናስ ቃጻያይስ» ጊ ኣዋጂሼ ኣꬊዴስ።ኬሳ 20፡5-6፤ ታይ 14፡18፤ ዛሬ 5፡9-10፤ 7፡9-10
8 ሂስቲን ሙሴይ ሄራካ ቢታ ቦላ ጉፋኒ ጎይኒዲ፥ 9 «ኣቤት ጎዶ! ኔኒ ታናን ኡፋዬቲዳ ጊዲኮ ኔ ኑናራ ኢሲፌ ባና ማላ ታ ኔና ዎሳይስ። ሃይሲ ኣሳይ ዎዚና ሙሜ ጊዲኮካ ኑ ኢታቴꬃኔ ኑ ናጋራ ኣቶ ጋዳ ኑና ኔ ኣስ ሂስታ» ጊዴስ።
ጫቆ ቃላ ኦራꬃቴꬅ
(ኬሳ 23፡14-19፤ ዛሬ 7፡1-5፤ 16፡1-17)
10 ሂስቲን ጎዳይ፥ «ታኒ ኢንቴናራ ጫቆ ጌላዲስ፤ ሃይሳፌ ካሴ ቢታ ቦላ ዲዛ ካዎቴꬅ ኡባን ሃኒ ኤሮንታ ማላሊሲዛ ሚሽ ኔ ኣሳ ኡባ ሲንꬃን ኦꬃና፤ ታኒ ጎዳይ ኢንቴስ ኦꬂዛ ኦሶይ ኣይ ማላ ማላሊሲዛዛኮ ኔኒ ኢስታ ጊዶን ዲዛ ኣሳይ ቤያና። 11 ሃች ታኒ ኢንቴና ኣዛዚዛ ኣዛዞ ናጊቴ፤ ኢንቴ ሲንꬃፌ ኣሞሬታ፥ ካናኔታ፥ ሂቴታ፥ ፓሪዜታ፥ ሂዌታኔ ያቡሴታ ታኒ ጎዳና። 12 ኢስቲ ኢንቴስ ናርጻ ጊዶንታ ማላ ኢንቴ ቢዛ ቢታን ዲዛ ኣሳራ ጫቆ ጫቄቶፍቴ። 13 ኢስቲ ያርሺዛሶሆታ ላሊቴ፤ ኢስቲ ጎይኒዛ ሹቻታካ ሜንꬄሬꬂቴ፤ ቃሴ ኣሼሮ ጌቴቲዛ ኢስታ ማጫ ኤቃ ጾሳይ ሚስሌታካ ሜንꬄሬꬂ ዬጊቴ። ዛሬ 16፡21 14 ታኒ ጎዳይ ቃናቲዛ ጾሳ ጊዲዛ ጊሻስ ታፔ ኣቲን ሃራ ኤቃ ጾሳታስ ጎይኖፍቴ።
15 «ሄ ቢታን ዲዛ ኣሳታራ ኣይ ጫቆካ ጫቄቶፍቴ፤ ኣይስ ጊኮ ኢስቲ ታናን ኣማኔቶንታ ኢጺዲ ባ ኤቃታ ካሊዛ ዎዴኔ ኢስታስ ያርሺዛ ዎዴ ኢስቲ ኢንቴና ጼይጊኮ ኢንቴ ኢስታ ያርሾ ማና። 16 ቃሴ ኢንቴ ኢስታ ማጫ ናይታፔ ዶሪዲ ኢንቴ ኣቱማ ናይታስ ኤካና፤ ሄ ዎዴ ሄ ማጫ ናይቲ ታናን ኣማኔቶንታ ኢጺዲ ባ ኤቃ ጾሳ ካሊዲ ኢንቴ ኣቱማ ናይቲ ኢስታ ካላና ማላ ኦꬃና።
17 «ኢንቴስ ጎይናና ኤቃ ጾሳታ ኣዛፔካ ሴሪሲዲ ሜꬎፍቴ።ኬሳ 20፡4፤ ሌዌ 19፡4፤ ዛሬ 5፡8፤ 27፡15
18 «ኡኬꬃ ባኣሌ ቦንቺቴ፤ ታኒ ኢንቴና ኣዛዚዳ ማላ ላፑን ጋላሳስ ኢርሾይ ጌሎንታ ኡኬቲዳ ኡኬꬅ ሚቴ፤ ሄሳካ ኢንቴ ጊብጼፔ ኬዚዳ ኣቢቤ ኣጊናን ኦꬂቴ።ኬሳ 12፡14-20፤ ሌዌ 23፡6-8፤ ታይ 28፡16-25
19 «ኡሎፔ ባይራ ዬሌቲዛ ኣቱማ ናይ ዉሪ ታሳ፤ ኢንቴ ሜሄ ኡባፌካ ቦራ ጊዲን፥ ዎይኮ ዶርሳ ጊዲን ባይራይ ታሳ፤ ኬሳ 13፡2 20 ኮይሮ ዬሌቲዳ ሃሬ ማር፥ ዶርሳ ላቃራ ላማዳ ዎዛ፤ ዎዞንታ ኢጺኮ ኢዛ ቆꬌ ሚርቃ ዎꬋ። ኔ ናይታፔ ባይራ ዬሌቲዳ ኣቱማ ና ኡባ ዎዛ። ኬሳ 13፡13
«ኦኒካ ኢሚዛ ሚሽ ኦይኮንታ ሜላ ኩሼ ታ ሲንꬃን ቤቶፎ።
21 «ኡሱፑን ጋላስ ኦꬂቴ ሺን ላፑንꬃ ጋላስ ሼምፒቴ፤ ጎሻ ዎዴ ጊዲን ዎይኮ ማጻ ዎዴንካ ላፑንꬃ ጋላሳን ሼምፒቴ። ኬሳ 20፡9-10፤ 23፡12፤ 31፡15፤ 35፡2፤ ሌዌ 23፡3፤ ዛሬ 5፡13-14
22 «ጊስቴ ጼራ ኢንቴ ማጺዛ ዎዴ ካꬃ ሺሾ ባኣሌ ቦንቺቴ፤ ሄ ላይꬃ ዉርሴꬃ ካꬅ ሺሺዛ ዎዴካ ዳሴ ባኣሌ ቦንቺቴ። ሌዌ 23፡15-21፤ ታይ 28፡26-31 23 ኢስራኤሌ ኣቱማ ኣሳይ ዉሪ ጎዳ ኡባ ሃሪዛ ኢስራኤሌ ጾሳ ሲንꬃን ላይꬃን ሄꬑቶ ቤቴቶ። 24 ዱማ ዱማ ዴሬታ ታኒ ኢንቴ ሲንꬃፌ ዬዴꬃ ኬሳና፤ ሂስታዳ ኢንቴ ዛዋ ታኒ ኣሳና። ጎዳ ኢንቴ ጾሳ ሲንꬃን ኢንቴ ላይꬃን ሄꬓ ቤታናስ ፑዴ ኬዚዛ ዎዴ ኦኒካ ኢንቴ ቢታ ኣሞቴና።
25 «ኢንቴ ታስ ሱꬃ ያርሾ ያርሺዛ ዎዴ ኢርሾ ዬጊዲ ኡኪዳ ኡኬꬃራ ያርሾፍቴ። ፓዚጋ ቦንቺዛ ጋላሳስ ያርሺዳ ያርሾፌ ማላዶስ ኣይኮይካ ኣቶፎ። ኬሳ 12፡10
26 «ኢንቴ ጋዴን ባይራ ካጺዳ ካꬃፌ ኮይሮ ጼራ ጎዳ ኢንቴ ጾሳ ኬꬅ ኤሂቴ። ዛሬ 24፡21፤ 26፡2
«ዴይሻ ላቃ ኢዛ ኣዬይ ማꬃን ዶይሶፍቴ» ጊዴስ።
27 ጎዳይ ሙሴስ፥ «ታኒ ኔናራኔ ኢስራኤሌ ኣሳራ ጫቆ ጫቄቲዛይ ሃ ቃላቲ ጊዛ ማላ ጊዲዳ ጊሻስ ሃ ቃላታ ጻፋ» ጊዴስ። 28 ሙሴይ ካꬅ ሞንታኔ ሃꬄ ኡዮንታ ኦይዱ ታሙ ጋላሲኔ ኦይዱ ታሙ ቃማ ጎዳራ ሄን ጋምኢዲ ጫቆ ቃላ ጊዲዳ ታሙ ኣዛዞታ ማሴቲዳ ሹቻ ቦላ ጻፊዴስ።
ሙሴ ኣይፌሶ ጾልቄቴꬅ
29 ሙሴይ ናምኡ ማሴቲዳ ሹቻታ ባ ኩሼን ኦይኪዲ ሲና ዙማፔ ዱጌ ዎꬊዳ ዎዴ፥ ኢዚ ጎዳራ ሃሳይሼ ጋምኢዳ ጊሻስ ኢዛ ኣይፌሶይ ጾልቂዴስ፤ ጊዶ ኣቲን ኢዚ ሄሳ ኤሪቤና። 2ቆሮ 3፡7-16 30 ኣሮኔይኔ ኢስራኤሌ ኣሳይ ዉሪ ሙሴ ጼሊዲ ኢዛ ኣይፌሶይ ጾልቂዛይሳ ቤኢዲ ኢዛኮ ሺቃናስ ባቢዳ። 31 ጊዶ ኣቲን ሙሴይ ኢስታ ጼይጊን ኣሮኔይኔ ዴሬዛ ካሌꬂዛ ሃላቃቲ ዉሪ ኢዛኮ ዪን ኢዚ ኢስታ ሃሳይሲዴስ። 32 ሄሳፌ ጉዬ ኢስራኤሌ ኣሳይ ዉሪ ኢዛኮ ሺቂን ጎዳይ ኢዛስ ሲና ዙማ ቦላ ኢሚዳ ኣዛዞታ ኡባ ኢዚ ኢስታስ ኢሚዴስ።
33 ሙሴይ ኢስታስ ዮቲ ዉርሲዲ ባ ኣይፌሶ ናጻላን ካሚዴስ። 34 ጊዶ ኣቲን ሙሴይ ጎዳ ሲንꬅ ኢዛራ ሃሳያናስ ጋይቶቴꬃ ዱንካኔ ጊዶ ጌሊዛ ዎዴ ናጻላ ባ ኣይፌሶፔ ቃሬስ። ሄፔ ኬዚዲ ጎዳይ ኣዛዚዳይሳ ኢስራኤሌ ኣሳስ ዮቴስ። 35 ሙሴይ ዮቲዛ ዎዴ ኢስራኤሌ ኣሳይ ኢዛ ኣይፌሶይ ጾልቂዛይሳ ቤኢዴስ። ሄሳ ጊሻስ ሙሴይ ጎዳራ ሃሳያና ባና ጋካናስ ባ ኣይፌሶ ዛሬꬂዲካ ናጻላን ካሜስ።

- ኬሳ
- <
- 34
- >

34:7 ኬሳ 20፡5-6፤ ታይ 14፡18፤ ዛሬ 5፡9-10፤ 7፡9-10

34:13 ዛሬ 16፡21

34:17 ኬሳ 20፡4፤ ሌዌ 19፡4፤ ዛሬ 5፡8፤ 27፡15

34:18 ኬሳ 12፡14-20፤ ሌዌ 23፡6-8፤ ታይ 28፡16-25

34:19 ኬሳ 13፡2

34:20 ኬሳ 13፡13

34:21 ኬሳ 20፡9-10፤ 23፡12፤ 31፡15፤ 35፡2፤ ሌዌ 23፡3፤ ዛሬ 5፡13-14

34:22 ሌዌ 23፡15-21፤ ታይ 28፡26-31

34:25 ኬሳ 12፡10

34:26 ዛሬ 24፡21፤ 26፡2

34:29 2ቆሮ 3፡7-16

© 2024 TWFTW