- ዬꬃ ማጻፋ
- <
- 47
- >

47
ቆሬ ናይቲ ዛማሬታ ካቦስ ዬጺዳ ማዛሙሬ
1 ካዎቴꬅ ኡባይ
ኢንቴ ኩሼ ባቂቴ፤
ኢንቴ ቃላ ꬎቁ ኦꬂዲ
ጾሳስ ኢሊሊ ጊቴ።
2 ቢታ ኡባ ቦላ ባይራ ካዎይ
ኡባፌ ꬎቃ ጾሳይ
ኢዚ ያሺሲዛ ጾሳ።
3 ዴራ ኑ ጋርስ ኣꬂዴስ፤
ካዎቴꬃታካ ኑ ቶሆ
ጋርሳን ሃሪሲዴስ።
4 ኢዚ ኑስ ላታ ቢታ ዶሪዴስ፤
ሄ ቢታይን
ኢዚ ዶሲዛ ያቆቤይ ጬቄቴስ።
5 ኢሊሊሺን ጾሳይ ኡፋይሳን
ዛዬ ፑኒሺን ጎዳይ
ፑዴ ባ ኣራታን ኬዚዴስ።
6 ዬጺቴ፥ ጾሳስ ዬጺቴ፤
ዬጺቴ ኑ ካዎዛስ ዬጺቴ።
7 ጾሲ ኣላሜ ኡባስ ካዎ፤
ሄሳ ጊሻስ ጋላታ ማዛሙሬ
ኢዛስ ዬጺቴ።
8 ጾሲ ካዎቴꬃታ ቦላ ካዎቲዴስ፤
ባ ጌሻ
ኣራታ ቦላካ ኡቲዴስ።
9 ካዎቴꬃታ ካሌꬂዛ ዳናቲ
ኣብራሃሜ ጾሳ
ኣሳራ ኢሲፌ ሺቂዳ፤
ዴሬ ኡባ ካዎቲ ጾሳሳ፤
ኢዚ ኡባፌካ ቦላራ ꬎቃ።

- ዬꬃ ማጻፋ
- <
- 47
- >

© 2024 TWFTW