- ማቶሳ ሚሺራቾ
- <
- 5
- >

5
ዬሱሲ ዙማ ቦላ ታማርሲዳ ቲሚርቴ
1 ዳሮ ዴሬይ ሺቂዳይሳ ቤኢዲ ዬሱሲ ፑዴ ዙማ ቦላ ኬዚ ኡቲዴስ፤ ኢዛ ካሊዛይቲካ ኢዛኮ ዪዳ። 2 ኢዚካ ኢስታ ሂዝጊ ታማርሶ ኦይኪዴስ፤
ቱሙ ኣንጆ ዴማና ኣሳታ
(ሉቃ 6፡20-23)
3 «ኣያናን ባና ካዉሺዛይቲ ኣንጄቲዳይታ፤
ኣይስ ጊኮ ሳሎ ካዎቴꬂ ኢስታሳ።
4 ቃꬌቲዛይቲ ኣንጄቲዳይታ፥
ኣይስ ጊኮ ኢስቲ ሚኔታና። ኢሳ 61፡2
5 ኣሽኬቲ ኣንጄቲዳይታ፤
ኣይስ ጊኮ ኢስቲ ቢታ ላታና። ማዛ 37፡11
6 ጺሎቴꬅ ጋፊዛይቲኔ ሳሜቲዛይቲ ኣንጄቲዳይታ፤
ኣይስ ጊኮ ኢስቲ ካላና። ኢሳ 55፡1-2
7 ኣሳስ ሎኦ ኦꬂዛይቲ ኣንጄቲዳይታ፤
ኣይስ ጊኮ ኢስታስካ ሎኦይ ኦሴታና።
8 ዎዚና ጺሎቲ ኣንጄቲዳይታ፤
ኣይስ ጊኮ ኢስቲ ጾሳ ቤያና።
9 ሳሮቴꬅ ኦꬂዛይቲ ኣንጄቲዳይታ፤
ኣይስ ጊኮ ኢስቲ ጾሳ ናይታ
ጌቴቲ ጼይጌታና።
10 ጺሎቴꬃ ጊሻስ
ጎዴቲዛይቲ ኣንጄቲዳይታ፤
ኣይስ ጊኮ ሳሎ ካዎቴꬂ ኢስታሳ። 1ጴጽ 3፡14
11 «ታ ጋሶን ኣሳይ ኢንቴና ጫዪኮ፥ ጎዲኮኔ ኢታ ዮኦ ዎርዶራ ኢንቴ ቦላ ሃሳይኮ ኢንቴ ኣንጄቲዳይታ። 1ጴጽ 4፡14 12 ኢንቴ ሳሎን ዴማና ዋጋይ ኬሂ ጊታ ጊዲዳ ጊሻስ ኡፋይሳን ጉፒቴ። ኢንቴፌ ሲንꬃን ዲዛ ናቤታካ ሄሳꬆ ጎዲዳ። 2ታሪ 36፡16፤ ሃዋ 7፡52
ማጺኔኔ ፖኦ ሌሚሶ
(ማር 9፡50፤ ሉቃ 14፡34-35)
13 «ኢንቴ ሃ ቢታ ኣሳስ ማጺኔ ማላ። ማጺኔይ ባ ማልኦቴꬃ ዬዲዛ ጊዲኮ ጌዴ ካሬ ዬጌቲዲ ዬꬌቴꬃፌ ኣቲን ዛሪዲ ዴማናስ ዳንዳይዜ?ሉቃ 14፡34-35 14 ኢንቴ ኣላሜስ ፖኦ። ዙማ ቦላ ዲዛ ካታማያ ቆቴታናስ ዳንዳያኩ። ዮሃ 8፡12፤ 9፡5 15 ኣሲ ጾምፔ ኦይꬂዲ ኬꬃን ዲዛ ኣሳ ኩሜꬃስ ፖኣና ማላ ꬎቃሶሆን ዎꬄስ ኣቲን ጌማሶሆን ዎꬂ ኤሬና። ማር 4፡21፤ ሉቃ 8፡16፤ 11፡33 16 ሄሳꬆካ ኣሳይ ኢንቴ ሎኦ ኦሶ ቤኢዲ ሳሎን ዲዛ ኢንቴ ኣዋ ቦንቻና ማላ ኢንቴ ፖኦይ ኣሳ ሲንꬃን ፖኦ። 1ጴጽ 2፡12
ሙሴ ዎጋ ጊሻስ
17 «ታኒ ሙሴ ዎጋኔ ናቤታ ቃላ ሻራና ዪዳ ኢንቴስ ሚሳቶፖ፤ ፖላናስ ያዲስ ኣቲን ሻራናስ ያቤኬ። 18 ታ ኢንቴስ ቱሙ ጋይስ፥ ሳሎይኔ ሳኣይ ኣꬋና ጋካናስ ሙሴ ዎጋይ ዉሪ ፖሌታና ኣቲን ዎጋፔ ኢሲ ፒዳሌይካ ዎይኮ ቄሪናካ ሻሬቱኩ። ሉቃ 16፡17 19 ሄሳ ጊሻስ ኦኒካ ሃ ኣዛዞታፔ ጉጺዛሮ ጊዲኮካ ኦꬆንታ ዬጊ ኣꬊኮ፥ ሃንኮይታካ ዬꬊ ኣꬋና ማላ ታማርሲኮ ሳሎ ካዎቴꬃን ሄሳዴይ ጉꬅ ጌቴቲ ጼይጌታና፤ ጊዶ ኣቲን ሃይታ ኣዛዞታ ኦꬂ ፖሊሼ ሃንኮይታ ፖላና ማላ ታማርሲኮ ሄሳዴይ ሳሎ ካዎቴꬃን ጊታ ጌቴታና። 20 ታ ኢንቴስ ጋይስ፥ ኢንቴ ጺሎቴꬂ ፋርሳዌታፔኔ ሙሴ ዎጋ ታማርሲዛይታ ጺሎቴꬃፌ ኣꬎንታ ኣጊኮ ሳሎ ካዎቴꬅ ጌላና ዳንዳዬኬታ።
ኣስ ዎꬋናስ ቤሴና
21 «ካሴ ኣሳታስ፥ ‹ዎꬎፓ፤ ዎꬊዳዴ ቦላ ፒርዴታና› ጌቴቲዳይሳ ኢንቴ ሲዪዴታ። ኬሳ 20፡13፤ ዛሬ 5፡17 22 ታ ቃሴ ኢንቴስ ጊዛይ ባ ኢሻ ቦላ ኦጌይ ባይንዳ ሃንቄቲዛዴ ቦላ ፒርዴታና፤ ኦኒካ ባ ኢሻ፥ ‹ናፓይ› ጊዛዴይ ዱላታ ሲንꬃን ኦይሼታና። ‹ኤያይ› ጊዛዴ ጋናሜ ታማ ፒርዳይ ናጌስ። 23 ሄሳ ጊሻስ ኔኒ ያርሾ ሺሺዛሶን ጾሳስ ያርሻና ጊሺን ኔ ኢሻይ ኔ ቦላ ሚሼቲዳዚ ኔስ ቆፌቲኮ፥ 24 ኔ ያርሺዛይሳ ሄን ያርሺዛሶን ኣጋዳ ኮይሮ ባዳ ኔ ኢሻራ ጊጋ፤ ሄሳፌ ጉዬ ሲማዳ ኔ ያርሾዛ ጾሳስ ሺሻ።
25 «ኔና ሞቲዳ ኔ ሞርኬይ ኔ ቦላ ፒርዲሶንታ ማላ፥ ፒርዲዛ ዳናይ ቃቺዛይሳስ ኔና ኣꬂ ኢሞንታ ማላ፥ ቃሾ ኬꬃን ኔ ዎꬎንታ ማላ ቡሮ ኦጌ ቦላ ዳሼ ኔ ሞርኬራ ኤሌላ ጊጋይቻ። 26 ታ ኔስ ቱሙ ጋይስ፤ ኢዚ ፒርዲሲ ዉርሲዳ ጊዲኮ ዉርሴꬃ ሳንቲዮ ቃንጻና ጋካናስ ቃሾፔ ኔኒ ቢርሼታካ።
ላይማታናስ ቤሴና
27 « ‹ላይማቶፓ› ጊዛይሳ ኢንቴ ሲዪዴታ። ኬሳ 20፡14፤ ዛሬ 5፡18 28 ታኒ ጊዲኮ ኢንቴና ሂዝጋይስ፤ ማጫስ ኣሞ ኣይፌራ ጼሊዳዴይ ዉሪ ባ ዎዚናን ኢዚራ ላይማቲዴስ። 29 ናጋራ ኦꬃናስ ኔ ኡሻቻ ኣይፌይ ኔስ ጋሶ ጊዲኮ ኔፔ ኬሳ ዎራ ዬጋ፤ ኔ ኣሳቴꬃይ ኩሜꬅ ጌዴ ጋናሜ ታማን ዬጌታናፔ ኔ ኣሳቴꬃፌ ኢሲና ፓጪኮ ሎኦ። 30 ኔ ኡሻቻ ኩሼይ ናጋራ ኦሶስ ጋሶ ጊዲኮ ኔፔ ቃንጻ ዲጋ፤ ኔ ኣሳቴꬃይ ኩሜꬅ ጋናሜን ዬጌታናይሳፌ ኔ ኣሳቴꬃፌ ኢሲ ቢሊቴይ ኔስ ፓጬ ጊዲኮ ሎኦ።
31 « ‹ማቾ ኣንጂ ዬዲዛዴይ ፒርማ ዋራቃታ ኢዚስ ኢማና ቤሴስ› ጌቴቲዴስ። ዛሬ 24፡1-4፤ ማቶ 19፡7፤ ማር 10፡4 32 ታኒ ቃሴ ኢንቴና ሂዝጋይስ፥ ሃራ ኣሳራ ላይማቲሺን ቤኦንታ ዲሼ ባ ማቾ ኣንጂዛዴይ ዉሪ ኢዛ ላይማታና ማላ ኦꬄስ። ሄሳꬆካ ኣንጄቲዳሮ ኤኪዛዴይካ ላይማቲዳ ማላ ቆዴቴስ። ማቶ 19፡9፤ ማር 10፡11-12፤ ሉቃ 16፡18፤ 1ቆሮ 7፡10-11
ጫቆ ጊሻስ
33 «ካሴ ኣሳታስ፥ ‹ዎርዶ ጫቆፋ፤ ጾሳ ሲንꬃን ኔ ጫቂዳይሳ ናጋ› ጌቴቲዳይሳ ኢንቴ ሲዪዴታ። ሌዌ 19፡12፤ ታይ 30፡2፤ ዛሬ 23፡21 34 ታ ቃሴ ኢንቴና ኣይኮካ ጫቆፍቴ ጋይስ፤ ሳሎይ ጾሳስ ኡቲዛ ኣራታ ጊዲዳ ጊሻስ ሳሎን ጫቆፍቴ። ያቆ 5፡12፤ ማቶ 23፡22 35 ቢታይ ጾሳ ቶሆይ ዬꬊዛሶ ጊዲዳ ጊሻስ ቢታንካ ጫቆፍቴ። ዎጋ ካዎ ካታማ ጊዲዳ ጊሻስ ዬሩሳላሜንካ ጫቆፍቴ። ኢሳ 66፡1፤ ማዛ 48፡2 36 ኢንቴ ሁኤንካ ጫቆፍቴ፤ ኢንቴ ሁኤ ቢናናፔ ኢሲኔዮካ ቦꬅ ዎይኮ ካሬꬅ ሂስታናስ ዳንዳዬኬታ። 37 ሄሳ ጊሻስ ኢንቴ ኢንቴ ጊዶን ሃሳዬቲሺን ኢንቴ ሃሳያይ፥ ‹ኤ› ጋናዝ ጊዲኮ፥ ‹ኤ› ጊቴ፤ ‹ኣካይ› ጋናዝ ጊዲኮ፥ ‹ኣካይ› ጊቴ፤ ሄሳፌ ሃራይ ዉሪ ኢታ ኣሳፔ ዪዛዛ።
ሃሎ ኬሶ ጊሻስ
(ሉቃ 6፡29-30)
38 « ‹ኣይፌ ጊሻስ ኣይፌ፥ ኣች ጊሻስ ኣች› ጌቴቲዳይሳ ኢንቴ ሲዪዴታ። ኬሳ 21፡24፤ ሌዌ 24፡20፤ ዛሬ 19፡21 39 ታ ቃሴ ኢንቴስ ጊዛይ ኢታ ኦꬂዳዴራ ኤቄቶፍቴ፤ ጊዶ ኣቲን ኔስ ኡሻቻ ሻጋላ ባቂዛዴስ ሃንኮይሳካ ዩሻ ቤሳ። 40 ኢሲ ኣሲ ኔኒ ጋርሳራ ማይኢዳይሳ ኔፔ ኤካናስ ኔና ሞቲኮ ቦላራ ማይኢዳይሳካ ጉጃዳ ኢዛስ ኢማ። 41 ኢሲ ኣሲ ኔና ኢሲ ሳቴ ኦጌ ኔ ባና ማላ ዎልቃꬂኮ ኢሲፌ ናምኡ ዳኮ ጊዳና ኦጌ ኢዛራ ባ። 42 ኔና ዎሲዛዴስ ኢማ፤ ኔፔ ታልኤ ኤካናስ ኮይዛዴስ ዞኮ ዛሮፓ።
43 « ‹ኔ ላጌ ሲቃ፤ ኔ ሞርኬ ኢጻ› ጌቴቲዳይሳ ሲዪዴታ። 44 ታ ቃሴ ኢንቴና ኢንቴ ሞርኬታ ዶሲቴ፤ ኢንቴና ጎዲዛይታስ ዎሲቴ ጋይስ። 45 ኢንቴ ሄሳꬆ ኦꬂኮ ኢንቴ ሳሎ ኣዋስ ናይታ ጊዳና። ኢዚ ኣርሼ ኢታታሲኔ ሎኦታስ ኢሲ ቦላ ጋꬂ ኢሜስ። ኢራካ ጺሎታሲኔ ናጋራንቻታስ ኢሲ ቦላ ቡኪሴስ። 46 ኢንቴና ዶሲዛይታ ጻላ ኢንቴ ዶሲኮ ኢንቴስ ኣዛ ጎኣይ ዲዜ? ቃራጻ ቃንጺሲዛይቲ ሄሳꬆ ኦꬄቴኔ? 47 ኢንቴ ኢሻታ ጻላ ኢንቴ ሳሮቲኮ ሃንኮይታፔ ኣዛን ሎኤቲ? ኣማኖንታይቲካ ሄሳꬆ ኦꬄቴስ። 48 ሄሳ ጊሻስ ኢንቴ ሳሎ ኣዋይ ዎሶይ ባይንዳይታስ ጊዲዳ ማላ ኢንቴካ ዎሶይ ባይንዳዴ ጊዲቴ። ሌዌ 19፡2፤ ዛሬ 18፡13

- ማቶሳ ሚሺራቾ
- <
- 5
- >

5:4 ኢሳ 61፡2

5:5 ማዛ 37፡11

5:6 ኢሳ 55፡1-2

5:10 1ጴጽ 3፡14

5:11 1ጴጽ 4፡14

5:12 2ታሪ 36፡16፤ ሃዋ 7፡52

5:13 ሉቃ 14፡34-35

5:14 ዮሃ 8፡12፤ 9፡5

5:15 ማር 4፡21፤ ሉቃ 8፡16፤ 11፡33

5:16 1ጴጽ 2፡12

5:18 ሉቃ 16፡17

5:21 ኬሳ 20፡13፤ ዛሬ 5፡17

5:27 ኬሳ 20፡14፤ ዛሬ 5፡18

5:31 ዛሬ 24፡1-4፤ ማቶ 19፡7፤ ማር 10፡4

5:32 ማቶ 19፡9፤ ማር 10፡11-12፤ ሉቃ 16፡18፤ 1ቆሮ 7፡10-11

5:33 ሌዌ 19፡12፤ ታይ 30፡2፤ ዛሬ 23፡21

5:34 ያቆ 5፡12፤ ማቶ 23፡22

5:35 ኢሳ 66፡1፤ ማዛ 48፡2

5:38 ኬሳ 21፡24፤ ሌዌ 24፡20፤ ዛሬ 19፡21

5:48 ሌዌ 19፡2፤ ዛሬ 18፡13

© 2024 TWFTW