- ዛካራሳ ቲንቢቴ
- <
- 9
- >

9
ኢስራኤሌ ኣሳ ሞርኬታ ቦላ ያና ፒርዳ
1 ኢስራኤሌ ኣሳ ኡባ ኣይፌይ
ፑዴ ጎዳኮ ጼሌስ፤
ሄሳ ጊሻስ ጎዳይ
ካሴ ዮቲ ዎꬂዳ ማላ
ሴዲሬኬ ቦላኔ
ዳማስቆ ቦላ ፒርዳና። ኢሳ 17፡1-3፤ ኤር 49፡23-27፤ ኣሞ 1፡3-5
2 ሃ ፒርዳዚካ ዳማስቆ ዛዋን ዲዛ
ሃማቴ ቦላ፥
ኣꬎ ኤራቴꬂ ዲዛ
ጺሮሴ ካታማታ ቦላኔ
ሲዶና ካታማታ ቦላ ጋካና።
3 ጺሮሴ ካታማያ ባስ ሚኖ
ሚጻ ጊጊሳዱስ፤
ቢራ ቢታ ማላ፥
ዎርቃካ ጉዱላ ማላ
ሺሻ ጉፓዱስ።
4 ጊዶ ኣቲን ጎዳይ
ኢዛ ጉፒዳይሳ
ዎꬂ ኤካና፤
ኢዚስ ኣባ ጊዶን ዲዛ ዎልቃ
ኡባ ꬋይሳና፤
ኢዛካ ታማን ጹጌታ ꬋያና።ኢሳ 23፡1-18፤ ሂዚ 26፡1—28፡26፤ ኢዩ 3፡4-8፤ ኣሞ 1፡9-10፤ ማቶ 11፡21-22፤ ሉቃ 10፡13-14
5 ኣስቄሎናይ ሄሳ ቤኢዲ ያያና፤
ጋዛይ ሜቶን ኡንኤታና፤
ሄሳꬆካ ኣቃሮኔይ
ሂዶታካ ቃንጻና፤
ጋዛይ ቃሴ
ካዎይ ባይንዳሮ ጊዳና፤
ኣስቄሎናይ ቡላ ጊዳና። ኢሳ 14፡29-31፤ ኤር 47፡1-7፤ ሂዚ 25፡15-17፤ ኢዩ 3፡4-8፤ ኣሞ 1፡6-8፤ ሶፎ 2፡4-7
6 ዋላካ ዴሬይ ኣዛጾኔ ኦይካና፤
ጬቄቲዛ ፊሊስጼሜ ኣሳ
ታ ꬋይሳና።
7 ታኒ ኢስታ ዶናፔ ሱꬅ፥
ኢስታ ጋጮፔ ሞንታ ማላ
ዲጌቲዳ ካꬅ ዲጋና፤
ሃንኮ ኣቲዳይቲ ታ ዴሬ ጊዳና፤
ዩሁዳ ቢታን ሃላቃታና፤
ኣቃሮኔ ኣሳይካ
ያቡሴ ኣሳ ማላ ጊዳና።
8 ታኒ ጊዲኮ ታ ኬꬃ
ቦንቂዛ ዎልቃማታፔ ናጋና፤
ሃይሳፌ ጉዬ ኡንኤꬂዛይ
ታ ዴራ ላቴና።
ታኒ ሃኢ ሚና ናጋይስ።
ቡሮ ያና ጺዮኔ ካዎ
9 ሃኔ ጺዮኔ ናዬ
ኬሃ ኡፋዬታ።
ሃኔ ዬሩሳላሜ ናዬ
ኡፋይሳን ኢሊላ፤
ጺሎኔ ኣሺዛ ኔ ካዎይ
ኣሽኬ ጊዲዲ ሃሬዮኔ
ሃሬይ ጉቴ ቶጊዲ ኔኮ ዬስ። ማቶ 21፡5፤ ዮሃ 12፡15
10 ፓራ-ጋሬታ ኤፍሬሜፔ
ኦላ ፓራታ ዬሩሳላሜፔ
ታ ኤካ ꬋይሳና።
ታኒ ኦላ ቶራታ
ሜንꬄሬꬃና።
ሳሮቴꬅ ካዎቴꬃታስ ኣዋጃና።
ኢዚ ኣባፌ ኣባን
ጋካናስ ሃራና፤
ኤፊራጺሴ ሻፋፔ ሳኣ ጋጻ
ጋካናስ ኢዚ ኣይሳና። ማዛ 72፡8
11 ታ ኔናራ ሱꬃን
ጫቄቲዳ ጫቆዛ ጊሻስ
ሃꬂ ባይንዳ ኦላን
ቃሼቲዳ ኣሳታ
ታ ቢርሻዳ ዬዳና። ኬሳ 24፡8
12 ኢንቴኖ ሂዶታይ ዲዛ ቃሾ ኣሳቶ!
ኢንቴ ካሴ ዲዛ ሚጻን ሲሚቴ፤
ካሴ ኢንቴስ ዲዛ ኣቆታ
ዳኮ ሂስታ ታ ኢንቴስ ዛራና።
13 ዩሁዳ ዎንዳፌ ማላ
ኤፍሬሜካ ዪሻ ማላ
ታ ጎኤታና፤
ሃኔ ጺዮኔ ታኒ ኔ ናይታ
ጊሪኬ ዴሬ ቦላ
ዴንꬄꬃና፤
ኔናካ ታኒ ዎልቃማ
ማሻ ማላ
ሂስታ ጎኤታና።
ጎዳይ ቆንጫና
14 ጎዳይ ኢስታ ቦላ ቆንጫና፤
ኢዛ ዪሻይ ዎልቃንꬃ ማላ
ፖፖልኡ ጋና፤
ኡባፌ ዎልቃማ ጎዳይ
ጹሩምባ ፑናና።
ዱጌሃፔ ኬዚዛ ጎቴ ጫርኮ ማላ
ኢዚ ባና።
15 ኡባፌ ዎልቃማ ጎዳይ
ኢስታስ ጎንዳሌ ጊዳና፤
ኢስቲ ባ ሞርኬታ
ኡባ ꬋይሳና፤
ኢስቲ ያንባርሻን
ኦሊዛይታ ዬꬋና፤
ኢስቲ ዎይኔ ኡሹ
ኡዪዳ ኣሳ ማላ ዋሳና፤
ያርሾ ሱꬂ ኬሬ ኩሚ
ያርሾሶሆ ቦላ ጉኪዛ ማላ
ኢስታ ሞርኬታ
ሱꬂካ ጉካና።
16 ሄ ዎዴ ጎዳይ ኢስታ ጾሳይ
ባ ዴራ ባስ ዉዴ ሜሄ
ሂስቲ ኣሻና፤
ካላቻ ቦላ ዲዛ
ሴሎይ ጾልቂዛ ማላ
ኢስቲካ ጾሳ ዴሬን ጶላና።
17 ኢስቲ ኣይ ማላ ሎኦኔ
ፑላ ኣስ ጊዳኔሻ!
ካꬂ ናቴꬃታ
ዎይኔ ኡሺ ጌላኦታ
ኣንቃርሳና።

- ዛካራሳ ቲንቢቴ
- <
- 9
- >

9:1 ኢሳ 17፡1-3፤ ኤር 49፡23-27፤ ኣሞ 1፡3-5

9:4 ኢሳ 23፡1-18፤ ሂዚ 26፡1—28፡26፤ ኢዩ 3፡4-8፤ ኣሞ 1፡9-10፤ ማቶ 11፡21-22፤ ሉቃ 10፡13-14

9:5 ኢሳ 14፡29-31፤ ኤር 47፡1-7፤ ሂዚ 25፡15-17፤ ኢዩ 3፡4-8፤ ኣሞ 1፡6-8፤ ሶፎ 2፡4-7

9:9 ማቶ 21፡5፤ ዮሃ 12፡15

9:10 ማዛ 72፡8

9:11 ኬሳ 24፡8

© 2024 TWFTW