- ኢዮቤ ማጻፋ
- <
- 16
- >

16
ኢዮቤ ሃሳያ
1 ኢዮቢካ ሂዝጊ ዛሪዴስ፤
2 «ታኒ ሃይሳ ማላ ሃሳያ
ዳሮ ዎዴ ሲያዲስ፤
ኢንቴ ሳሌꬂዛ ዞራንቻታ።
3 ሃይሳ ኢንቴ ሃዳ ሃሳያስ
ዉርሴꬂ ባዬ?
ሃይሳ ላጌ ታናራ
ማርሼታና ማላ
ኢንቴና ዴንꬄꬂዳይ ኣዜ?
4 ኢንቴ ታ ሶሆን
ታኒ ኢንቴ ሶሆን ጊዲዳኮ
ካꬌን ታኒ ሁኤ ቃꬃዳ
ሃኢ ኢንቴ ጊዛይሳ ኡባ
ኢንቴ ቦላ ሎኤꬃ
ሃሳያናኮሺን።
5 ሄሳ ማላካ ታ ዶናን
ኢንቴና ሚንꬄꬃናኔ
ሚንꬃናስ ዳሮ
ሃሳያናኮሺን።
6 «ጊዶ ኣቲን ዳሮ ሃሳይኮካ
ታ ሃርጌይ ሃ ሎኤና፤
ጮኡ ጋ ዳንዳይኮካ
ታ ዋዬይ ታፔ ኪቼና።
7 ጾሳዉ! ታና ኣሳቴꬃፌ
ካሬ ኬሳዳሳ፥
ታ ዴሬ ኣሳ ኡባ ꬋይሳዳሳ።
8 ታ ኣሳቴꬃይ ጉንዶይሲ
ታ ቦላ ዴንዲዲ
ኔኒ ናጋራንቻ ጊዲ
ታ ቦላ ማርካቴስ።
9 ጾሲ ታና ሃንቂዲ
ታ ኣሳቴꬃ ቃንጼሬꬂዴስ፤
ታና ኢጺዲ ባ ኣች
ታ ቦላ ጋርጪዴስ፤
ታ ሞርኬይ ባ ኣይፌ
ታ ቦላ ማጺ ኬሲዴስ።
10 ኣሳይ ታ ዩሾን ሺቄቲዲ
ታ ቦላ ጬቄቲዴስ፤
ታና ቂꬌ ቃላን ባቂዳ።
11 ጾሲ ታና ኢታ ኣሳታስ
ኣꬂ ኢሚዴስ፤
ማካላንቻታ
ኩሼን ዬጊዴስ።
12 ታ ሳሮን ዳይሲኮሺን
ጊዲኮካ ጾሲ ባ ሃንቆዛን
ታና ሜንꬄሬꬂዴስ፤
ታ ቆꬌ ጩሊ ኦይኪዲ
ታና ዳቡርሲዴስ፤
ባ ቆፋ ታ ቦላ ፖሊዴስ።
13 ዎንዳፋንቻቲ
ታና ጊዶꬂዳ፤
ቃꬌቴꬂ ባይንዳ
ታ ኪላሆታ ቃንጼሬꬂዳ፤
ታ ጪዬዛካ ቢታ ቦላ ጉሲዳ።
14 ኢዚ ታና ዛሪ ዛሪ ማዱንꬂዴስ፤
ሚኖ ኦላንቻ ማላ
ዚዚሚ ዪዲ
ታና ሾጪዴስ።
15 «ታ ካዮቴꬃስ
ማቃ ሲካ ማይኣዲስ፤
ጉዱላ ቦላ ጉፋናዲስ።
16 ታ ኣይፌሶይ ዬኮን ዞኢዴስ፤
ሳካና ꬉማይ
ታ ሲጲንꬅ ካሚዴስ።
17 ሃይሲ ኡባይ ሃንሺን
ታ ኦꬂዳ ቆሆይ ዴና፤
ታኒ ታ ዎሳ
ጾሳኮ ሺሺዛይ
ዎዚና ጌሻቴꬃና።
18 «ቢታዞ! ታና ጋኪዳ ቆሆዛ
ኔ ካሞፋ!
ሱሬ ፒርዳ ጊሻስ
ታ ሺሺዛ ማጋናይ
ካሜቲ ኣታና ማላ
ኔ ኦꬆፋ!
19 ሄኮ ታስ ማርካቲዛዴይኔ
ኣፋካቶ ኤቂዛዴይ ሳሎን ዴስ። ኢዮ 19፡25
20 ታ ላጌቲ ታና ሌቆን ጼሌቴስ፤
ታኒ ጊዲኮ
ፑዴ ጾሳስ ዬካይስ።
21 ኣስ ኣሳራ ጋꬂ ሃሳይሲዲ
ማቃዪንꬂዛዴይ
ዲዛይሳ ማላ፤
ኣስ ጾሳራ ጋꬂ
ማቃዪንꬂዛ ኣሲ ዲዳኮ
ኣዜ ዲዛይ?
22 «ታ ላይꬃስ ዉርሴꬃይ ጋኬስ፤
ታ ሃ ሲማ ዮንታሶ ባናስ
ጉꬃ ዎዴይ ጻላ ኣቲዴስ።

- ኢዮቤ ማጻፋ
- <
- 16
- >

16:19 ኢዮ 19፡25

© 2024 TWFTW