- ዛሬꬆ
- <
- 24
- >

24
ማቾ ኣንጂ ዬዲዲ ሃራ ኤኮ ጊሻስ ኢሜቲዳ ዎጋ
1 ኢሲ ኣሲ ማቾ ኤኪ ሲሚዳፔ ጉዬ ኢዚ ቦላ ኢሲ ኢታ ሚሽ ዴሚዲ ኢዞ ኢጺኮ ኢዞ ኣንጂ ዬዲሼ ኢዚስ ዋራቃታ ጻፊ ኢሚዲ ዬዶ። ማቶ 5፡31፤ 19፡7፤ ማር 10፡4 2 ኢዛሶፔ ኬዛዳ ሃራ ኣዚና ጌሊኮ፥ 3 ሄ ናምኣንꬆ ኣዚናይካ ኢዞ ዶሶንታ ኢጺዲ ኢዚስ ዋራቃታ ጻፊ ኢሚዲ ባ ሶፔ ኢዞ ኬሲ ዬዲኮ፥ ዎይኮ ኢዞ ኤኪዳ ሄ ናምኣንꬆ ኣዚናዚ ሃይቂኮ፤ 4 ኢዛ ቱኒዳ ጊሻስ ኮይሮ ኣንጂ ዬዲዳ ኣዚናዚ ናምኣንꬆ ኢዞ ዛሪዲ ኤኮፎ፤ ሄሲ ጎዳ ማታን ኢጼቲዳይሳ፤ ቃሴ ኢንቴካ ጎዳ ኢንቴ ጾሳይ ኢንቴስ ኢሚዳ ቢታን ሃይሳ ማላ ናጋራ ኦꬆፍቴ።
ዱማ ዱማ ዎጋታ
5 ማታ ዎዴ ማቾ ኤኪዳ ኣሲ ኦላስ ቦፖ፤ ሃራ ዴጾ ኦሶካ ኢዛ ኦሲሶፒቴ። ኢሲ ላይꬂ ኣꬋና ጋካናስ ባሶን ጋምኢዲ ባናኔ ባ ኤኪዳ ማቺዮ ኡፋይሶ።
6 ኔኒ ኢሳዴስ ሚሼ ታልኤ ታልኣሼ ካꬅ ጋጪዛ ዎጻ ዎይኮ ዎጻ ማይዴ ኢዛፔ ኦይꬆ ኤኮፋ። ሄሳꬆ ኦሶይ ኣሳ ሼምፖ ኦይሶራ ጊና።
7 ባ ኢሻ ጊዲዳ ኢስራኤሌ ኣሳ ጋርሳፌ ꬋንካ ባርሲ ኤፊዲ ባስ ኣይሌ ኦꬂዛይ ዎይኮ ሃራ ኣሳስ ኣይሌቴꬃስ ኣꬂ ባይዚዛዴይ ኦኒካ ሃይቆ። ሄሳꬆ ሂስቲዲ ኢታ ኦሶ ኢንቴ ጊዶፌ ዲጊቴ። ኬሳ 21፡16
8 ኢሳፌ ኢሳን ኣꬊዛ ጋልባ ሃርጌፌ ኬሂ ናጌቲቴ፤ ታኒ ኢስታ ኣዛዚዳ ማላ ሌዌ ቆሞ ጊዲዳ ቄሴቲ ኢንቴስ ኢሚዛ ዎጋታ ሎኤꬂ ናጊቴ። ሌዌ 13፡1-14፥54 9 ኢንቴ ጊብጼፔ ኬዚ ዪሺን ጎዳ ኢንቴ ጾሲ ማራሚ ቦላ ኦꬂዳይሳ ዩሺ ቆፒቴ። ታይ 12፡10
10 ኔኒ ኢሳዴስ ኢሲ ሚሼ ታልኤ ኢማሼ ኢዚ ኔና ኦይꬂዛ ሚሽ ኤካናስ ኢዛዴ ሶ ጌሎፓ። 11 ኔኒ ካሬን ዲሺን ኢዛዴይ ባ ኩሼራ ኔስ ኦይሶ ኤሆ። 12 ኢዛዴይ ማንቆ ጊዲኮ ኔ ኦይሶ ኤካዳ ኢዛ ኣፋላ ኔ ሶን ኣይሶፋ። 13 ኢዚ ማይኢ ኣቃና ማላ ኣርሼይ ዉሎንታ ዲሺን ኢዛስ ዛራ፤ ኢዚካ ኔና ጋላታና፤ ሄሲ ኔስ ጎዳ ኔ ጾሳ ኣቻን ጺሎቴꬃን ቆዴታና። ኬሳ 22፡26-27
14 ኔ ባጋ ጊዲዳ ኢስራኤሌ ኣሳፔ ጊዲን ዎይኮ ሃራ ዴሬፔ ቤቴ ዪዲ ሜቶቲዳ ማንቆ ኣሲ ኔስ ኦꬂኮ፥ ኢዛዴ ዎልቃ ጮ ሜላ ኔስ ጎኤቶፋ። 15 ኢዚ ሃች ኦꬂዳይሳ ሃች ኤካናስ ሚንꬂ ኮይዛ ጊሻስ ኣርሼይ ዉሎንታ ዲሺን ቃንጻ፤ ሂስቶንታ ኣጊኮ ሜቶታንቻይ ኔፔ ዴንዶይሳን ጎዳስ ዋሲኮ ኔስ ናጋራ ጊዳና። ሌዌ 19፡13
16 ናይቲ ሞሪዳ ሞሮን ዬሊዳይቲ፥ ቃሴ ዬሊዳይቲ ሞሪዳ ሞሮን ኢስታ ናይቲ ሃይቆን ቃጻዬታናስ ቤሴና፤ ኢሶይ ኢሶይ ባ ሞሪዳ ሞሮዛ ጊሻስ ሃይቆን ቃጻዬቶ። 2ካዎ 14፡6፤ 2ታሪ 25፡4፤ ሂዚ 18፡20
17 ሃራ ቢታ ኣሳታሲኔ ዪኦ ናይታስ ፒርዳ ጌላሶፓ፤ ኣምኤይ ማይኦ ኢዛ ታልኤ ኤኪዳ ሚሻ ጊሻስ ጋዳ ኦይሶ ኤኮፋ።
18 ካሴ ኢንቴ ጊብጼ ቢታን ኣይሌቴꬃን ዴኢዳይሳኔ ኢንቴ ጎዳ ጾሳይ ኢንቴና ዎዚ ኬሲዳይሳ ዩሺ ቆፒቴ፤ ታኒካ ሃይታ ሃ ኣዛዞታ ኢንቴስ ኢሚዛይ ሄሳሳ። ኬሳ 23፡9፤ ሌዌ 19፡33-34፤ ዛሬ 27፡19
19 ኔኒ ማጺዳ ካꬃ ሺሺን ባሌቲ ጉዬ ኣቲዳ ሚርቄይ ዲኮ ኢዛ ኤካናስ ጉዬ ሲሞፋ፤ ሄሳ ሃራ ቢታፌ ዪዳ ቤቴ ኣሳታስ፥ ዪኦታሲኔ ኣምኤታስ ሄን ኣጋጋ። ኔ ሄሳꬆ ኦꬂኮ ኔ ኦꬂዛ ኦሶ ኡባን ጎዳ ኔ ጾሳይ ኔና ኣንጃና። 20 ኔኒ ዎጋራ ሚꬃ ኣይፌ ኢሲቶ ማጺዳፔ ጉዬ ጌዶን ኣቲዳይሳ ኤካናስ ናምኣንꬆ ጉዬ ሲሞፋ። ሄሳ ሃራ ቢታፌ ቤቴ ዪዳይታስ፥ ዪኦ ናይታሲኔ ኣምኤታስ ኣጋጋ። 21 ኔኒ ዎይኔ ሚꬃ ኣይፌ ኢሲቶ ማጺዳፔ ጉዬ ጌዶን ኣቲዳይሳ ኤካናስ ናምኣንꬆ ጉዬ ሲሞፋ፤ ሄሳ ሃራ ቢታፌ ቤቴ ዪዳይታስ፥ ዪኦ ናይታሲኔ ኣምኤታስ ኣጋጋ። ሌዌ 19፡9-10፤ 23፡22 22 ኔካ ካሴ ጊብጼ ቢታን ኣይሌ ጊዲዳይሳ ባሎፓ፤ ታኒካ ሃይታ ሃ ኣዛዞታ ኢንቴስ ኢሚዛይ ሄሳሳ።

- ዛሬꬆ
- <
- 24
- >

24:1 ማቶ 5፡31፤ 19፡7፤ ማር 10፡4

24:7 ኬሳ 21፡16

24:8 ሌዌ 13፡1-14፥54

24:9 ታይ 12፡10

24:13 ኬሳ 22፡26-27

24:15 ሌዌ 19፡13

24:16 2ካዎ 14፡6፤ 2ታሪ 25፡4፤ ሂዚ 18፡20

24:18 ኬሳ 23፡9፤ ሌዌ 19፡33-34፤ ዛሬ 27፡19

24:21 ሌዌ 19፡9-10፤ 23፡22

© 2024 TWFTW