- 1ካዎታ ማጻፋ
- <
- 4
- >

4
ሶሎሞኔይ ሱንꬂዳ ሹሜታ
1 ካዎ ሶሎሞኔይ ኢስራኤሌ ቢታ ኡባ ቦላ ካዎቲዴስ። 2 ኢዚ ሹሚዳ ኣላፌቲ ሃይሳፌ ካሊ ጻፌቲዳይታ።
ሳዶቄ ና ኣዛሪያሲ ቄሴ።
3 ሺሻ ናይቲ ኤሊሆሬፊናይኔ
ኣካያይ ዋና ጻፌታ፤
ኣሂሉዴ ና ኢዮሳፊጼይ
ታሪኬ ጻፌ፤ *ሺሻ ጌቴቲዛ ኣዴዚ ኦይዱ ዱማ ዱማ ሱንꬃን ጼይጌቴስ። 2ሳሜ 8፡17፤ 20፡25ኔ 2ታሪ 18፡16 ጼላ።
4 ዮዳሄ ና ባናያይ
ኦላ ጋዳዋ፤
ሳዶቄይኔ
ኣቢያታሬይ ቄሴታ፤
5 ናታኔ ና ኣዛሪያሲ
ዴሬ ኣይሲዛይታስ ኣላፌ፤
ናታኔ ና ዛቡዴይ ቄሴኔ
ካዎስ ማታ ዞራንቻ፤
6 ኣሂሻሬይ ካዎ ኬꬃ ኣላፌ፤
ኣቢዳ ና ኣዶኒራሚ
ኡንኤቲዲ ዎልቃ ኦሶ
ኦꬂዛይታ ኣላፌ።
7 ቃሴ ሶሎሞኔስ ኢስራኤሌ ቢታ ኡባን ታማኔ ናምኡ ዴሬታ ኣይሲዛይቲ ዴቴስ፤ ኢስቲ ካዎሲኔ ካዎሶን ዲዛ ኣሳ ኡባስ ሚዛ ካꬅ ሺሺዛይታ፤ ኢስቲ ታራን ታራን ላይꬃ ጊዶን ኢሲ ኢሲ ኣጊናስ ጊዲዛ ካꬅ ኤሄቴስ። 8 ኢስታ ሱንꬂኔ ኢስታ ኣይሲዛ ዞኔቲ ሃይሳፌ ካሊዲ ጻፌቲዳ።
ቤኒ-ሁሬይ ኤፍሬሜ
ጌዜ ኣይሴስ።
9 ቤኒ-ዲቃሬይ
ማቃጻ፥ ሻኣልቢሜ፥
ቤቲ-ሼሚሼኔ ኤሎኔኔ
ቤቲ-ሃናኔ
ዴሬታ ኣይሴስ።
10 ቤኒ-ሄሴዲ ኣሩቦቴ
ዴሬን ዲዛ ሶኮኔ
ሄፌሬ ዴሬ ኡባ ኣይሴስ።
11 ቤኒ-ኣቢናዳቢ
ናፎቲ-ዶሬ ቢታ ኣይሴስ፤
ኢዚካ ሶሎሞኔ ናዮ ጻፊቲ ኣዚና።
12 ኣሂሉዴ ና ባኣናይ ታኢናኬኔ ማጊዶ ዴሬ፥ ጳርታኔፔ ዱጌ ቢዲ ኢዝራኤሌን ዲዛ ቤቲ-ሻኣኔ ጋካናስ፥ ሄፔካ ቢዲ ዮቂማኣሜ ፒኒዲ ኣቤሊ-ማሆሌ ዴሬ ጋካናስ ዲዛይሳ ኣይሴስ። 13 ቤኒ-ጌቤሪ ጋላኣዴን ዲዛ ኤራሞቴ ዴሬ፥ ጋላኣዴን ሚናሴ ና ያኢሬ ዴሬታ፥ ኢዛ ዩሾን ጊምቤኔ ጊምቤ ፔንጌታን ጻርቂማላ ቢራታ ኮላታቲ ዲዛ 60 ጊታ ካታማታኔ ባሳኔ ቢታን ዲዛ ኣርጎባ ዴሬ ኣይሴስ። 14 ኢዶ ና ኣሂናዳቢ ማሃናይሜ ዴሬ ኣይሴስ።
15 ኣሂማኣሲ ኒፍታሌሜ
ዴሬ ኣይሴስ፤
ኢዚ ሶሎሞኔ ናዮ
ባሴማቲ ኣዚና።
16 ሁሼ ና ባኣናይ ኣሴሬኔ
ባኣሎቴ ዴሬ ኣይሴስ።
17 ፓሩሄ ና ኢዮሳፊጼይ
ዪሳኮሬ ዴሬ ኣይሴስ።
18 ኤላ ና ሺምኤይ
ቢኒያሜ ዴሬ ኣይሴስ።
19 ኡሬ ና ጌቤሪ
ጋላኣዴ ቢታን ዲዛ
ኣሞሬታ ካዎ ሲሆኔ ዴሬኔ
ባሳኔ ካዎ
ኣጌ ዴሬ ኣይሴስ።
ሄ ዴሬታ ኡባ ኣይሲዛይታ ቦላ ኣላፌቴꬂ ዲዛ ኢሲ ኣሲ ዴስ።
ዱሬቴꬂ ኩሚዳ ሶሎሞኔ ካዎቴꬅ
20 ዩሁዳ ኣሳ ቆዳይኔ ኢስራኤሌ ኣሳ ቆዳይ ኣባ ሻሚንታ ማላ ጮራቲዴስ፤ ኢስቲ ሚሼኔ ኡዪሼ ኡፋይሳን ዴኢዳ። 21 ሶሎሞኔይ ኤፊራጺሴ ሻፋፔ ዶሚዲ ፊሊስጼሜ ቢታ ጋካናስ፥ ሄሳፌካ ቦላራ ጊብጼ ዛዋ ጋካናስ ዲዛ ካዎቴꬃታ ኡባ ሃሪዴስ፤ ሄ ቢታ ኣሳቲ ኢዛስ ጊራ ጊሪዳ፤ ኢስቲ ኢዚ ዲዛ ላይꬅ ኡባን ኢዛስ ሃሬቲዳ። ሜꬌ 15፡8፤ 2ታሪ 9፡26
22 ሶሎሞኔስ ሃች ሃች ቁማስ 50 ኮንታሌ ሙሩታ ꬊሌ፥ 100 ኮንታሌ ꬊሌ፥ 23 ꬊኬቲዳ 10 ቦራታ፥ ዬዳ ሚዛ 20 ቦራታኔ 100 ዶርሳታ፥ ኢስታ ቦላካ ጮፎሾታ፥ ጋራታ፥ ጌኔሳታኔ ሎኦ ካፎታ ኮሼስ።
24 ሶሎሞኔይ ኤፊራጺሴ ሻፋፔ ኣርሼይ ዉሊዛ ባጋራ ዲዛ ካዎቴꬃታ ኡባ ቲፊሳ ካታማፔ ዶሚዲ ጋዛ ካታማ ጋካናስ ሃሪዴስ፤ ባ ዩሾን ዲዛ ኡባ ዴሬታራካ ሳሮን ዴኢዴስ። 25 ሶሎሞኔይ ዴኢዳ ላይꬅ ኡባን ዳኔፔ ቢዲ ቤርሳቤሄ ጋካናስ ዩሁዳ ኣሳይኔ ኢስራኤሌ ኣሳይ ኡባይ ባ ዎይኔ ቱራ ኩዋኒኔ ባ ኤꬃ ኩዋን ዎፓን ኡቲዳ።
26 ሶሎሞኔስ ፓራ-ጋሬታ ጎቺዛ 40,000 ፓራቲኔ 12,000 ቶጋ ኣሳቲ ዴቴስ። 1ካዎ 10፡26፤ 2ታሪ 1፡14፤ 9፡25 27 ሄ ዞኔታ ኣይሲዛይቲ ባና ጋኪዳ ኣጊናን ታራን ታራን ካዎ ሶሎሞኔሲኔ ኢዛ ማዳፌ ማናስ ዪዳ ኣሳስ ኡባስ ኣይኮካ ፓጪሶንታ ሺሼቴስ። 28 ቃሴካ ጋሬ ጎቺዛ ፓራቲኔ ሃንኮ ፓራቲ ባንጋኔ ሃርቆ ኤሂዲ ዎꬂዛሶን ዎꬄቴስ።
29 ጾሳይ ሶሎሞኔስ ኣꬎ ኤራቴꬅ፥ ኬሂ ጊታ ኣኬካኔ ዛዋይ ባይንዳ ኤራቴꬅ ኢሚዴስ። 30 ሶሎሞኔስ ዲዛ ኣꬎ ኤራቴꬃይ ኣርሼይ ሞኪዛ ባጋራ ዲዛይታ ኣꬎ ኤራቴꬃፌኔ ጊብጼታስ ዲዛ ኣꬎ ኤራቴꬃ ኡባፌካ ኣꬌꬃ። 31 ኢዚ ኣሳ ኡባፌ ኣꬎ ኤራንቻ፤ ቃሴ ኢዚ ኤዚራሄ ኣስ ኤታኔፔ፥ ማሆላ ናይታፔ ሄማኔፔ፥ ካልኮሌፔኔ ዳሪዳፔካ ኣꬎ ኤራንቻ፤ ኢዛ ጎባቴꬂ ኢዛ ዩሾን ዲዛ ካዎቴꬅ ኡባን ሲዬቲዴስ። ማዛ 89 32 ኢዚ 3,000 ሌሚሶታ ሃሳይዴስ፤ ቃሴካ 1,005 ዬꬃታ ዬጺዴስ። ሌሚ 1፡1፤ 10፡1፤ 25፡1፤ ሲቆ 1፡1 33 ሶሎሞኔይ ሊባኖሴ ዚጋፔ ቢዲ ኬꬃ ጊምቤ ቦላ ሞኪዛ ሂሶጴ ሚꬅ ጋካናስ ዲዛ ዶዛታ ጊሻስ ዮቲዴስ፤ ሄሳꬆካ ሜሄታ፥ ዶኣታ፥ ካፎታ፥ ሳኣራ ጎሼቲዛ ሜꬌቴꬃታ ጊሻሲኔ ሞሌታ ጊሻስ ታማርሲዴስ። 34 ኢዛ ኣꬎ ኤራቴꬃ ሲዪዳ ሳኣ ካዎታ ኡባፌ ኪቴቲዳይቲ ኢዛ ኣꬎ ኤራቴꬃ ሲያናስ ዪዳ።

- 1ካዎታ ማጻፋ
- <
- 4
- >

*4:3 ሺሻ ጌቴቲዛ ኣዴዚ ኦይዱ ዱማ ዱማ ሱንꬃን ጼይጌቴስ። 2ሳሜ 8፡17፤ 20፡25ኔ 2ታሪ 18፡16 ጼላ።

4:21 ሜꬌ 15፡8፤ 2ታሪ 9፡26

4:26 1ካዎ 10፡26፤ 2ታሪ 1፡14፤ 9፡25

4:31 ማዛ 89

4:32 ሌሚ 1፡1፤ 10፡1፤ 25፡1፤ ሲቆ 1፡1

© 2024 TWFTW